BCP นัดถกแผนงาน 5 ปี รับมือน้ำมันต่ำอีกครั้งภายในเดือนมี.ค.
BCP นัดถกแผนงาน 5 ปี รับมือน้ำมันต่ำอีกครั้งภายในเดือนมี.ค.
8 ก.พ. 2559

ยอดพจน์ วงศ์รักมิตร รองกรรมการผู้จัดการใหญ่ สายงานด้านบริหารและเทคโนโลยีสารสนเทศ บริษัท บางจากปิโตรเลียม จำกัด (มหาชน) หรือ BCP เปิดเผยว่า บริษัทจะนัดหารือแผนการดำเนินธุรกิจในช่วง 5 ปี (ปี 59-63) อีกครั้งภายในไม่เกินเดือนมี.ค.นี้ หลังจากการหารือล่าสุดเมื่อช่วงสุดสัปดาห์ที่ผ่านมายังไม่มีข้อสรุป โดยการหารือดังกล่าวเพื่อพิจารณาสถานการณ์ราคาน้ำมันดิบที่ปรับลดลงมาอยู่ในระดับต่ำกว่า 30 เหรียญสหรัฐ/บาร์เรล
อีกทั้งการหารือดังกล่าวจะมีการพิจารณาทั้งในส่วนของกำไรก่อนดอกเบี้ยจ่าย,ภาษี,ค่าเสื่อม และค่าตัดจำหน่าย (EBITDA) จากการดำเนินงานที่วางเป้าหมายไว้ระดับ 2.5 หมื่นล้านบาทในปี 63 จากราว 1.26 หมื่นล้านบาทในปีนี้ ขณะที่ตามแผนการลงทุนเดิมบริษัทตั้งเป้าหมายจะใช้เงินลงทุน 9 หมื่นล้านบาทในช่วงปี 58-63
เมื่อสัปดาห์ก่อน นายชัยวัฒน์ โควาวิสารัช กรรมการผู้จัดการใหญ่ ของ BCP กล่าวกับ”อินโฟเควสท์”ว่า ยังคงเป้าหมาย EBITDA ดังกล่าวจะแตะระดับ 2.5 หมื่นล้านบาทในปี 63 แต่การประชุมเชิงวิชาการ (workshop) ในช่วงสุดสัปดาห์นั้นจะพิจารณาถึงแผนระยะยาว 5 ปี และ 10 ปี เพื่อหาแนวทางที่จะดำเนินการให้ได้ตามเป้าหมาย พร้อมทั้งยังยืนยันการลงทุนในธุรกิจสำรวจและผลิตปิโตรเลียม (E&amp;P) ต่อไปแต่หากปีนี้ไม่ใช่ปีที่ดีของธุรกิจก็อาจจะไม่จำเป็นต้องรีบลงทุน
สำหรับแผนการลงทุนในช่วงปี 58-63 บริษัทจะใช้เงินลงทุนรวม 9 หมื่นล้านบาท ซื่งในจำนวนนี้จะเป็นการลงทุนในธุรกิจใหม่มากถึง 5 หมื่นล้านบาท ได้แก่ ธุรกิจ E&amp;P,โรงไฟฟ้าสีเขียว และ Biofuel ทั้งไบโอดีเซลและเอทานอล ขณะที่ใช้งบราว 2 หมื่นล้านบาท สำหรับซ่อมบำรุงโรงกลั่นน้ำมัน ขณะที่อีก 2 หมื่นล้านบาทจะใช้ลงทุนเพื่อเพิ่มศักยภาพโรงกลั่น โรงไฟฟ้า งานบริหารจัดการสิ่งแวดล้อม การบริการ สถานีบริการ และอื่นๆ